Halina kaj Aleksander konatiĝis per Esperanto en 1981 kaj geedziĝis en 1986. En 1991 ili forlasis siajn oficojn kaj dediĉis sin al Esperanto. Malgraŭ la malsamaj temperamentoj kaj malgraŭ malsamaj interesoj muzikaj, literaturaj, sociaj, gastronomiaj, sportaj, kinaj k. a. ili sukcesas kunlabore prizorgi la gazeton La Ondo de Esperanto (pli ol 270 numeroj aperis), libroeldonadon (119 libroj), la novaĵretejon La Balta Ondo (pli ol 1400 artikoloj), la bibliotekon BibLO (kelkaj miloj da volumoj), la podkaston Radio Esperanto (43 podkastoj) kaj aliajn projektojn. En 2001 ili kun sia filo Aleksej forlasis Uralon kaj ekloĝis en Kaliningrado, la ĉefurbo de la plej okcidenta Ruslanda regiono, kie la proksimeco al Litovio, Pollando kaj Germanio donis al ili pliajn eblecojn de per- kaj por-Esperanta agado.
#000003